J e g y z ő k ö n y v

Készült: Kemendollár Község Önkormányzati Képviselőtestületének 2022. március 22. napján 16.00 órakor tartott nyílt üléséről.

Az ülés helye: Pókaszepetki Közös Önkormányzati Hivatal

8932 Pókaszepetk, Arany J. u. 6.

Jelen vannak: Németh László polgármester

Majer Róbert alpolgármester

Szabóné Baján Erzsébet képviselő

Távol maradt előzetes bejelentés alapján:

Kurucz Attila képviselő

Horváth Jánosné képviselő

Tanácskozási joggal meghívottak:

Bucsák Katalin jegyző

N a p i r e n d e l ő t t:

Németh László polgármester köszöntötte a megjelenteket, a jelenléti ív alapján megállapította, hogy a képviselőtestület – három fő jelenlétével - határozatképes, az ülést megnyitotta.

Németh László polgármester tájékoztatást adott a két ülés között eltelt időszak eseményeiről, a saját és átruházott hatáskörben hozott fontosabb intézkedésekről.

Németh László polgármester javasolja a kiadott napirendek elfogadását az alábbiak szerint:

**N a p i r e n d :**

1. ***Kemendollár belterület 282 hrsz-ú – természetben Kemendollár, Petőfi S. u. 13. - ingatlanra érkezett vételi ajánlat elbírálása***

Előterjesztő: Németh László polgármester

A Képviselőtestület a javasolt napirendi pontokat elfogadta.

N a p i r e n d e k t á r g y a l á s a:

1. ***Napirend:***

***Kemendollár belterület 282 hrsz-ú – természetben Kemendollár, Petőfi S. u. 13. - ingatlanra érkezett vételi ajánlat elbírálása***

Előterjesztő: Németh László polgármester

Németh László polgármester ismerteti a képviselő-testület tagjaival, hogy az önkormányzathoz kérelem érkezett a Kemendollár belterület 282 hrsz-ú ingatlan megvásárlására vonatkozóan Cseh János Zalaegerszeg, Erkel Ferenc utca 31/A. fsz. 2. a. szám alatti lakostól.

Az ingatlant az önkormányzat 2017-ben vásárolta, melyen egy bontásra ítélt épület állt, az épület részben életveszélyes állapotú volt. Az épületet az önkormányzat elbontotta és építési telekként hirdette és próbálta értékesíteni. A terület eladásával az önkormányzatnak az a célkitűzése, hogy a lakosságszám növekedjen a településen.

A vételi ajánlatot tevő, kérelmében leírja, hogy új házat szeretne építeni a területen és életvitelszerűen a településen szeretne élni családjával.

Javasolja az ingatlan elidegenítését, melynek vételárát a helyben szokásos– 1000 Ft/m2 - áron javasolja megállapítani.

A határozathozatalt megelőzően javasolja, hogy az ingatlan-nyilvántartás előtti ügyintézésre hatalmazzák fel, tekintve, hogy a Kemendollár belterület 282 hrsz-ú kivett lakóház, udvar, gazdasági épület ingatlan átminősítése, illetve megnevezésének, rendeltetési módjának módosítása még nem történt meg. Így ebben a formában Vevő az ingatlant beépíteni nem tudja.

**A képviselőtestület a javaslattal egyetértett és – Németh László polgármester javaslatára - három igen szavazattal, ellenszavazat nélkül az alábbi határozat hozta:**

***22/2022. (III. 22.) önkormányzati Határozat***

***Kemendollár Község Önkormányzati Képviselőtestület akként határoz, hogy a kizárólagos tulajdonát képező Kemendollár 282 hrsz.-ú kivett, lakóház udvar, gazdasági épület 1504 m2 területű ingatlan rendeltetési módjának, megnevezésének módosítását kezdeményezi a Kormányhivatal Földhivatal Ingatlan-nyilvántartása előtt.***

***Jelen meghatalmazása kiterjed a szükséges Építési Hatóság előtti ügyintézésre is.***

***Felelős: Németh László polgármester***

***Határidő: folyamatos***

Kéri a képviselő-testület tagjait, hogy az ingatlan értékesítése tekintetében is hozzák meg döntésüket.

A képviselők egyöntetűen javasolják az ingatlan értékesítését.

A Képviselők az elhangzottakat megvitatták és az értékesítést támogatták, Németh László polgármester javasolja, hogy határozatban hozzák meg döntésüket.

**A képviselőtestület a javaslattal egyetértett és – Németh László polgármester javaslatára - három igen szavazattal, ellenszavazat nélkül az alábbi határozat hozta:**

***23/2022. (III. 22.) önkormányzati Határozat***

***Kemendollár Község Önkormányzati Képviselőtestület akként határoz, hogy a kizárólagos tulajdonát képező Kemendollár 282 hrsz.-ú kivett, lakóház udvar, gazdasági épület 1504 m2 területű ingatlant - 1000,-Ft/ m2 áron -a 1.500.000.- Ft vételár megfizetése mellett – a vételi ajánlatot tevő Cseh János Zalaegerszeg, Erkel Ferenc utca 31/A. fsz. 2. a. szám alatti lakos részére el kívánja idegeníteni.***

***Határozatában is megerősíti, hogy az ingatlant a megtekintett állapotban értékesíti vételi ajánlatot tevő részére. A vételi ajánlatot tevő kötelessége az ingatlan telekhatárának esetleges kitűzése, annak költségének viselése, továbbá az ügyvédi munkadíj megfizetése is.***

***Az ingatlan elidegenítésével együtt járó költségeket az Eladó viselni nem kívánja.***

***Felelős: Németh László polgármester***

***Határidő: folyamatos***

Egyéb kérdés, hozzászólás nem merült fel a polgármester az ülést 16.35 órakor bezárta.

kmft.

Németh László Bucsák Katalin

polgármester jegyző